
OSNUTEK PRORAČUNSKEGA MEMORANDUMA 2027–2028


1. USMERITVE EKONOMSKE IN PRORAČUNSKE POLITIKE

Na podlagi prvega odstavka 28. člena Zakona o javnih financah[footnoteRef:1] (v nadaljnjem besedilu: ZJF) mora Vlada Republike Slovenije (v nadaljnjem besedilu: Vlada) najkasneje do 1. oktobra 2026 predložiti Državnemu zboru Republike Slovenije (v nadaljnjem besedilu: Državni zbor) predlog sprememb proračuna za naslednje proračunsko leto in predlog proračuna za leto, ki temu sledi.  [1:  Uradni list RS, št. 11/11 – uradno prečiščeno besedilo, 14/13 – popr., 101/13, 55/15 – ZFisP, 96/15 – ZIPRS1617, 13/18, 195/20 – odl. US, 18/23 – ZDU-1O, 76/23, 24/25 – ZFisP-1, 39/25, 85/25 – ZPJS in 112/25] 


Med glavnimi prioritetami za prihodnji dve leti so razvoj in blaginja Slovenije, pospešitev gospodarske rasti ter krepitev varnosti in obrambe.

Pri pripravi Sprememb proračuna 2027 in Proračuna 2028 se upoštevajo izhodišča iz naslednjih dokumentov:
· Srednjeročni fiskalno-strukturni načrt Republike Slovenije 2025-2028 Srednjerocni-fiskalno-strukturni-nacrt.pdf;
· Pomladanska napoved gospodarskih gibanj 2026, Urad RS za makroekonomske analize in razvoj (v nadaljnjem besedilu: UMAR), s katero se je Vlada seznanila dne 5. 3. 2026 Pomladanska napoved gospodarskih gibanj 2026 - Urad RS za makroekonomske analize in razvoj. 

2. MAKROEKONOMSKA IZHODIŠČA

Pomladanska napoved gospodarskih gibanj za Slovenijo predvideva za leto 2026 okrepitev gospodarske rasti na 2,0 %, podobno tudi v prihodnjih dveh letih. K višji rasti BDP bo letos ključno prispevala domača potrošnja, zlasti nadaljnja rast zasebne potrošnje, podprte z rastjo plač, ter nadaljnja rast investicij. Investicijska aktivnost države bo podprta s sredstvi Načrta za okrevanje in odpornost (v nadaljnjem besedilu: NOO).Na dinamiko rasti državne potrošnje bo v letu  2026 vplivala predvsem rast plač (zdravstvo, šolstvo) in rast socialnih transferjev (pokojnine, socialne pomoči, izdatki povezani z dolgotrajno oskrbo)




Tabela 1: Ključni makroekonomski kazalniki, stopnje rasti v %
	
	2025
	2026
	2027
	2028

	BDP, realna rast v %
	1,1
	2,0
	2,0
	2,0

	BDP, v mrd EUR, tekoče cene
	70,5
	74,2
	77,7
	81,3

	
	
	
	
	

	Zaposlenost, SNA, rast v %
	-0,4 
	0,0 
	0,0 
	0,0 

	Stopnja registrirane brezposelnosti v %
	4,6 
	4,6 
	4,5 
	4,5 

	Stopnja brezposelnosti po anketi o delovni sili v %
	3,9
	3,8 
	3,8 
	3,8 

	Bruto plače na zaposlenega, realna rast v %
	5,9 
	6,7 
	5,5 
	5,0 

	 - zasebni sektor 
	3,9 
	6,7 
	5,1 
	4,7 

	 - javni sektor
	9,4 
	6,5 
	5,9 
	5,2 

	Produktivnost dela (BDP na zaposlenega), realna rast v %
	1,5 
	2,0 
	2,0 
	2,0 

	
	
	
	
	

	Izvoz proizvodov in storitev, realna rast v %
	0,3 
	2,3 
	3,0 
	2,2 

	Uvoz proizvodov in storitev, realna rast v %
	2,1 
	3,4 
	3,3 
	2,9 

	Zasebna potrošnja, realna rast v %
	1,7
	2,8
	2,5
	2,5

	Državna potrošnja, realna rast v %
	1,6
	3,5
	2,3
	2,0

	Bruto investicije v osnovna sredstva, realna rast v %
	4,1
	3,4
	1,4
	3,4

	Inflacija – Indeks cen življenjskih potrebščin (povprečje leta)
	2,4
	2,5
	2,2
	2,1


Vir: Pomladanska napoved gospodarskih gibanj 2026, UMAR.

Po napovedih UMAR se v prihodnjih dveh letih pričakuje nadaljnje okrevanje izvoza blaga in rasti dodane vrednosti v predelovalnih dejavnostih. Prav tako se pričakuje krepitev storitvene menjave, zlasti na področju menjave transportnih, turističnih, IKT ter ostalih poslovnih storitev. Obseg izvoza bo omejevalo nadaljnje slabšanje stroškovne konkurenčnosti zaradi domačih stroškovnih pritiskov v stroških dela, na katere bodo tudi v prihodnje znatno vplivali pomanjkanje delovne sile. Tveganje glede doseganja obsega izvoza še predstavljajo zaostrene geopolitične razmere na Bližnjem vzhodu preko inflacijskih pritiskov in motenj v dobavnih verigah, cenovni pritisk izvoza iz Kitajske, kot tudi zaostrovanje trgovinskih napetosti.

V prihodnjem obdobju se napoveduje nadaljnja rast investicij. Nadaljevala se bo investicijska aktivnost države z obnovami po naravnih nesrečah, s črpanjem sredstev iz Večletnega finančnega okvira EU za obdobje 2021-2027 (v nadaljnjem besedilu: VFO 21-27), s financiranjem prometa in prometne infrastrukture ter z vlaganji za obrambo in zaščito. Investicijska vlaganja so načrtovana tako na državni in občinskih ravneh, kot tudi na ravni drugih enot sektorja država (javni zavodi, javni in proračunski skladi ter gospodarske družbe). .

Rast zaposlenosti bo v bodoče stagnirala zaradi doseženih rekordnih ravni, novo zaposlovanje pa bo izhajala pretežno iz zaposlovanja tujih državljanov zaradi pomanjkanja delovne sile kot posledice demografskih gibanj. Po prebivalstvenih projekcijah se bo namreč tudi v prihodnje med starostnimi skupinami povečevalo število starejših ob hkratnem padanju števila delovno sposobnega prebivalstva.  

Inflacija naj bi bila po napovedih UMAR v odsotnosti šokov letos podobna lanski, pričakuje se nadpovprečna rast cen storitev in hrane. Ukrepi pri cenah energentov in njihovo iztekanje kot tudi prehod na nov omrežninski sistem bodo vplivali na nihanja medletne inflacije. Po letu 2026 se bo povprečna inflacija zniževala proti 2 %. Zaostrovanje geopolitičnih razmer na Bližnjem vzhodu in trajnejše zvišanje povprečne cene nafte na 120 USD na sodček bi povprečno inflacijo povišalo za 2,5 odstotne točke.

Rast plač v javnem sektorju bo tudi letos podpirala plačna reforma, ki se je začela izvajati 1. januarja 2025. Vpliv je bil največji lansko leto, v letih 2026 in 2027 pa bo postopoma manjši. V zasebnem sektorju se bo rast plač letos okrepila zaradi pomanjkanja delovne sile, demonstracijskega učinka povišanja plač v javnem sektorju kot tudi dviga minimalne plače v začetku leta. V prihodnjih letih pa bodo težnje podjetij po ohranjanju konkurenčnosti vplivale na to, da bo realna rast plač nekoliko bolj umirjena.

3. PRIHODKI PRORAČUNA REPUBLIKE SLOVENIJE 2027–2028

Zadnje napovedi prihodkov proračuna Republike Slovenije kažejo, da bodo ti v letu 2027 v primerjavi z napovedjo v Sprejetem proračunu 2027 višji za 0,2 % oziroma 28,9 mio EUR in bodo znašali 16.002 mio EUR, medtem ko bodo v primerjavi z novelirano napovedjo za leto 2026 višji za 1 % oziroma 159,7 mio EUR. V letu 2027 pričakujemo rast prihodkov predvsem na račun višjih davčnih prihodkov.

Ob visoki doseženi ravni zaposlenosti in pomanjkanju delovne sile bo v prihodnjih dveh letih rast zaposlenosti stagnirala 0-odstotna, kar bo še naprej vplivalo na rast mase plač in posledično na višje prilive iz naslova dohodnine. Na pritiske po povišanju rasti plač bo še naprej pomembno vplivalo pomanjkanje kadra, delno pa tudi demonstracijski učinek zaradi povišanja plač v javnem sektorju. Rast skupne povprečne bruto plače bo izhajala tako iz zasebnega kot iz javnega sektorja. V letu 2027 bo ta nominalno zrasla za 5,5 %, medtem ko bo v letu 2028 zrasla za 5,0 %.

Realna rast zasebne potrošnje se bo nadaljevala tudi v naslednjih dveh letih (2,5 % v letu 2027 in 2,5 % v letu 2028), kar bo poganjalo nadaljnjo rast prodaje v trgovini, gostinstvu in kulturnih, razvedrilnih, osebnih ter športnih storitvah. Rast obsega trošenja gospodinjstev bo ugodno vplivala na rast prihodka v trgovini, pričakujemo pa tudi še nekoliko višjo rast potrošnje v storitvah, povezanih s turizmom in preživljanjem prostega časa, na kar bo poleg potrošnje domačega prebivalstva vplivala tudi nadaljnja rast potrošnje tujih turistov. Navedeno bo pozitivno vplivalo na višino pobranega davka na dodano vrednost. Ocenjujemo, da bomo v letu 2027 pobrali za 5 % več davka na dodano vrednost.

Na drugi strani bodo skupne prihodke v letih 2027 in 2028, v primerjavi z oceno za leto 2026, znižali nižji nedavčni prihodki. V letu 2027 in 2028 bodo prilivi iz naslova dividend nižji kot v oceni za leto 2026, saj se ne pričakuje tako visokih izplačil dividend kot v letošnjem letu. 

V letu 2028 projekcije nakazujejo ponovno višjo rast prihodkov (4,1 % letno). Davčni prihodki naj bi zrasli za 4,6 % letno, medtem ko bodo nedavčni prihodki nižji za 5,7 %, prejeta sredstva iz proračuna EU pa bodo ponovno rasla in sicer za 7,5 %. 

Skupna rast plač (5 %) se bo zaradi teženj podjetij po ohranjanju konkurenčnosti v letu 2028 rahlo umirila, kar bo posledica umirjanja cenovnih pritiskov in težnje podjetij za izboljšanje, v zadnjih letih precej oslabljene, stroškovne konkurenčnosti. Zaradi umiritve inflacije (ta naj bi v letu 2027 znašala 2,1 %) predvidevamo nadaljnje umirjanje rasti cen storitev in rasti cen hrane. Kljub temu pričakujemo, da se bo ob nadaljnji realni rasti dohodkov in pomanjkanju delovne sile v nekaterih dejavnosti ter predvidoma nekoliko nižji stopnji varčevanja, davek na dodano vrednost v letu 2028 povečal za 5,3 %. 

Slika 1: Gibanja prihodkov proračuna Republike Slovenije 2017 - 2028

Vir: Ministrstvo za finance, 14. 7. 2026

Ob odsotnosti povrnjenega deleža za preteklo finančno perspektivo (2014-2020) ter prenehanja prilivov iz sklada za okrevanje in odpornost je v letu 2027 je načrtovano precejšnje znižanje prihodkov iz proračuna EU. Ti bodo v primerjavi z oceno za leto 2026 nižji za 31,3 %. V letu 2028 je pričakovano povečano črpanje sredstev iz nove finančne perspektive 2021-2027 zato ocenjujemo, da bodo prejeta sredstva iz proračuna EU zrasla za 7,5 % v primerjavi z letom 2027.

V letu 2027 je načrtovano povišanje prihodkov iz proračuna EU. Ti bodo v primerjavi z oceno za leto 2026 višji za 17,7 % saj bo Slovenija pospešila izvajanje evropskih projektov sofinanciranih s sredstvi PEKP  2021-2027. 

4. ODHODKI PRORAČUNA REPUBLIKE SLOVENIJE 2027-2028 

40 Tekoči odhodki

[bookmark: _Hlk164861952][bookmark: _Hlk197607050]Plače in stroški dela 
Stroški dela zaposlenih pri proračunskih uporabnikih zajemajo plače in dodatke, regres za letni dopust, povračila in nadomestila, delovno uspešnost, nadurno delo, druge izdatke zaposlenim, prispevke delodajalca za socialno varnost ter premije za kolektivno dodatno pokojninsko zavarovanje javnih uslužbencev.

Največji delež predstavljajo izplačila plač z ustreznimi prispevki za socialno varnost, katerih višina je zakonsko regulirana – vrednosti plačnih razredov in stopnje prispevkov so določene z zakonom, uvrstitve delovnih mest pa s kolektivnimi pogodbami. Čeprav na končno maso sredstev poleg višine osnovnih plač in števila zaposlenih vplivajo še struktura delovnih mest, obseg napredovanj, variabilne spodbude, višina regresa za letni dopust ter tržne cene, ki določajo usklajevanje višine povračil, je pretežni del obveznosti vnaprej določen s predpisi. Predstojniki imajo zato prek lastne kadrovske politike le manjši vpliv na rast teh stroškov.

Izdatki za blago in storitve 
V okviru izdatkov za blago in storitve se največji del sredstev namenja za vzdrževanje železniške in cestne infrastrukture ter za delovanje in vzdrževanje materialnih sredstev Slovenske vojske.

Obresti 
Obrestni izdatki so namenjeni za servisiranje dolga in igrajo pomembno vlogo pri oblikovanju fiskalne politike in dolgoročne stabilnosti javnih financ. 

41 Tekoči transferi

Subvencije 
V letih 2027 in 2028 pretežni del subvencij predstavljajo namenska sredstva EU in pripadajoča slovenska udeležba na področju kmetijske politike ter za kohezijsko politiko. Sredstva se namenjajo predvsem razvoju podeželja in ureditvi kmetijskih trgov, raziskovalnim programom in projektom, tehnološko razvojnim projektom, spodbujanju podjetništva in zaposlovanja.

Transferi posameznikom in gospodinjstvom 
Pri transferih posameznikom in gospodinjstvom se v letih 2027 in 2028 največ sredstev namenja za družinske prejemke in starševska nadomestila, transfere za zagotavljanje socialne varnosti in za brezplačni vrtec za družine, ki imajo v vrtcu več otrok hkrati. 

Transferi nepridobitnim organizacijam in ustanovam 
V letih 2027 in 2028 se največji del integralnih sredstev transferov nepridobitnim organizacijam in ustanovam namenja za programe socialnega varstva in programe vrhunskega športa. 

Drugi tekoči domači transferi 
Največji delež sredstev je namenjen tekočim transferjem javnim zavodom, predvsem za plače, izdatke za blago in storitve ter druge stroške, povezane z izvajanjem javne službe. Ta sredstva so v največji meri usmerjena na področja izobraževanja, znanosti in športa, del sredstev pa je namenjen tudi tekočim transferjem skladom socialnega varstva. Sredstva so med drugim namenjena zagotavljanju financiranja obveznosti države do ZPIZ, kar vključuje tekoče in dodatne obveznosti. Republika Slovenija namreč iz državnega proračuna oziroma drugih virov krije razliko med prihodki in odhodki ZPIZ. Poleg tega se sredstva zagotavljajo za transfer ZZZS z namenom stabilizacije financiranja zdravstvenega sistema ter za uravnoteženje razvitosti občin.

Tekoči transferi v tujino 
Glavnina sredstev se načrtuje za vplačila v Evropski mirovni instrument, za podporo avtohtoni slovenski narodni skupnosti v zamejstvu, za prispevek v NATO vojaški proračun, za prispevke EU in skupnim projektom in za razvojno sodelovanje in humanitarno pomoč.

42 Investicijski odhodki 
V letih 2027 in 2028 se za investicijske odhodke glavnina sredstev se namenja za naložbe v ključne projekte na področju železniškega in cestnega prometa, digitalne in energetske infrastrukture, za razvoj in urejanje vodnega prometa, ter opremljanje Slovenske vojske po zakonu o investicijah in za njeno modernizacijo, prav tako pa tudi za raziskovanje in inovacijske zmogljivosti ter uvajanje naprednih tehnologij.



43 Investicijski transferi 

Investicijski transferi pravnim in fizičnim osebam, ki niso proračunski uporabniki
V letih 2027 in 2028 se glavnina sredstev namenja za razvoj podeželja, lokalno razvojno infrastrukturo, trajnostno mobilnost in spodbujanje investicij in odprtosti gospodarstva.
 
Investicijski transferi proračunskim uporabnikom
V letih 2027 in 2028 se večina vseh investicijskih transferov proračunskim uporabnikom namenja občinam in javnim zavodom. Sredstva se namenja za izboljšanje sistemov izobraževanja za potrebe trga dela, spodbujanje vseživljenjskega učenja, za raziskovalno razvojno dejavnost, investicije v javne zdravstvene zavode in športno infrastrukturo, program mreže za starostnike itd. 

45 Plačila sredstev v proračun Evropske unije 
[bookmark: _Hlk165988632]Slovenija je kot članica EU zavezana k izpolnjevanju finančnih obveznosti do EU. Države članice so dolžne zagotoviti stabilno financiranje proračuna EU ter podpirati in prispevati k finančni stabilnosti v EU. Plačila sredstev v proračun EU zajemajo plačila iz naslova tradicionalnih lastnih sredstev (carinske dajatve pri uvozu), davka na dodano vrednost, bruto nacionalnega dohodka, in popravka BND vira v korist drugih držav. Višina dejanskih vplačil Slovenije v proračun EU je odvisna od višine sprejetega proračuna EU za posamezno proračunsko leto.
	
5. POLITIKA ODHODKOV PRORAČUNA REPUBLIKE SLOVENIJE 2027-2028

[bookmark: _Hlk198045909]Politika 01 - Politični sistem
Slovenija je demokratična republika s parlamentarnim sistemom državne ureditve, ki temelji na načelu delitve oblasti na zakonodajno, izvršno in sodno oblast. Sredstva se namenjajo predvsem  za dejavnost državnega zbora,delovanje vlade ter zadejavnosti drugih inštitucij (državni svet, ustavno sodišče, predsednik republike), za izvedbo volitev in referendumov ter odpravo kršitev človekovih pravic in koruptivnih dejanj.

Politika 02 - Ekonomska in javnofinančna politika
Področje zajema vodenje ekonomske politike in pripravo ustrezne zakonodaje. Javnofinančna politika zajema vodenje in upravljanje z javnimi financami. 

Politika 03 - Zunanja politika in mednarodno razvojno sodelovanje
Med temeljnimi smernicami zunanjepolitične dejavnosti Republike Slovenije je, ob zagotavljanju nacionalne neodvisnosti, slovenske nacionalne identitete in varnosti ter zaščite interesov slovenske države in njenih državljanov, ureditev odnosov s sosednjimi državami. Največ sredstev se namenja za politično diplomacijo in konzularne storitve, gospodarsko sodelovanje ter mednarodno razvojno sodelovanje in humanitarno pomoč.

Politika 04 - Splošne javne storitve in skupne administrativne službe
Politika zasleduje cilje kakovostnega in učinkovitega poslovanja, odprtega, gospodarnega in preglednega delovanja državnih organov ter usmerjenosti k uporabnikom. Največ sredstev se namenja za investicije in investicijsko vzdrževanje za potrebe državnih organov, upravne storitve v upravnih enotah ter za centralno informacijsko infrastrukturo in telekomunikacijsko tehnologijo.

Politika 05 - Znanost in informacijska družba
Področje znanosti in informacijske družbe je eno ključnih področij, ki v skladu z mednarodnimi, EU in nacionalnimi strateškimi dokumenti omogočajo dolgoročno povečanje konkurenčnosti in dodane vrednosti gospodarstva ter s tem povezanega zagotavljanja predpogojev za povečanje splošnega družbenega blagostanja. Glavnina sredstev se v prihodnjih dveh letih namenja raziskovalnim programom in projektom ter podpori tehnološkim razvojnim projektom.

Politika 06 - Lokalna samouprava
Politika zasleduje pravico lokalnih oblasti do združevanja, kot jo določa Evropska listina lokalne samouprave, s ciljem pospeševanja skupnih koristi. S politiko regionalnega razvoja spodbuja trajnostni razvoj vseh regij z udejanjanjem in krepitvijo njihovega razvojnega potenciala. Sredstva so namenjena lokalni razvojni infrastrukturi, regionalnemu razvoju in podpori lokalni samoupravi ter koordinaciji državne in lokalne ravni.

Politika 07 - Obramba in zaščita
Vključuje področja obrambnega sistema, sistema varstva pred naravnimi in drugimi nesrečami ter kriznega vodenja in upravljanja, ki predstavljajo ključne sestavine sistema nacionalne varnosti Republike Slovenije in se poleg nacionalne ravni neločljivo povezuje in izvaja tudi v okviru mednarodnih organizacij. Sredstva v prihodnjih dveh letih se glede na Sprejeti proračun 2027 povišujejo, predvsem iz naslova rasti obrambnih izdatkov.. Glavnina sredstev se namenja vojaški obrambi, preostala sredstva pa varstvu pred naravnimi in drugimi nesrečami. 

Politika 08 - Notranje zadeve in varnost
Z izvajanjem pristojnosti na področju te politike država zagotavlja notranjo varnost, izvaja nadzor nad svojim ozemljem, nadzoruje migracijske tokove in upravno notranje zadeve. Glavnina sredstev se v prihodnjih dveh letih namenja za policijsko in kriminalistično dejavnost.

Politika 09 - Pravosodje
Namen politike je zagotavljati visoko stopnjo pravne varnosti in človekovih pravic, hitro in učinkovito pravno varstvo z ustavo zagotovljenih pravic in svoboščin vseh državljanov ter human, varen in učinkovit sistem izvrševanja kazenskih sankcij. Največ sredstev se namenja delovanju sodišč, del sredstev se namenja za stroške sodnih postopkov ter za izvrševanje kazenskih sankcij.

Politika 10 - Trg dela in delovni pogoji
Trg dela in delovni pogoji so ključni elementi gospodarstva, pomembni za blaginjo posameznikov in družbe. V prihodnjih dveh letih se sredstva namenjajo za aktivno politiko zaposlovanja in za varstvo brezposelnih oseb.

Politika 11 - Kmetijstvo, gozdarstvo, ribištvo in prehrana
Politika zajema naloge na področjih kmetijstva, razvoja podeželja, prehrane, varstva rastlin, veterinarstva in zootehnike, gozdarstva, lovstva, ribištva, varnosti in kakovosti krme in hrane oziroma živil. Glavnina sredstev se namenja za ukrepe razvoja podeželja, stabilizacije trga, varstvo hrane in veterinarstvo.

Politika 12 - Viri energije in energetska učinkovitost
Zagotavljanje pogojev za zanesljivo, konkurenčno in okoljsko trajnostno oskrbo uporabnikov z energijo in energetskimi storitvami se uvršča med najpomembnejše razvojne izzive sedanje družbe. Največ sredstev se namenja za oskrbo z energijo in energetsko učinkovitost.

Politika 13 - Promet in prometna infrastruktura
Prometna politika izhaja iz mobilnosti, dostopnosti, varovanja okolja, varnosti in varovanja, gospodarskega razvoja, kar najboljše izkoriščenosti virov, intermodalnosti/interoperabilnosti in uravnoteženosti med transportnimi sistemi. Največ sredstev se namenja za železniški promet, cestni promet ter za izvajanje javnega potniškega prometa.

Politika 14 - Podjetništvo in konkurenčnost
Politika zasleduje cilj ohranjanja in povečevanja gospodarske rasti in konkurenčnosti z razvijanjem kompetenc in zmogljivosti podjetij in z odzivom na družbene izzive. Največ sredstev se namenja za spodbujanje investicij, odprtosti gospodarstva in poslovnemu okolju za podjetništvo in konkurenčnost.

Politika 15 - Varovanje okolja in okoljska infrastruktura
Z izgradnjo ustrezne okoljske lokalne gospodarske javne infrastrukture se zasleduje cilj, da se prebivalcem zagotovi zdravo življenjsko okolje. Normativno je v Sloveniji okolje urejeno s krovnim zakonom o varstvu okolja. Glavnina sredstev se namenja urejanju sistema in podpornim dejavnostim na področju okoljske politike ter upravljanju z vodami. Del sredstev se nameni odpravi posledic različnih naravnih nesreč (potresa, požarov, poplav in suše, itd.) in povečanju odpornosti na naravne nesreče ter ravnanju z odpadki.

Politika 16 - Prostorsko planiranje in stanovanjska dejavnost
Ključni namen politike je zagotavljanje kvalitetnega bivalnega okolja za prebivalke in prebivalce Republike Slovenije ter spodbujanje aktivnosti in usklajevanje za doseganje trajnostnega razvoja, ki ob skrbi za družbeno blaginjo temelji na smotrni rabi virov. Sredstva se med drugim v prihodnjih dveh letih namenjajo za stanovanjsko dejavnost, upravljanje s prostorom kot tudi za urejanje sistema in podporne dejavnosti na področju prostora.

Politika 17 - Zdravstveno varstvo
Zdravje in pravica do zdravstvenega varstva sta temeljni pravici v Republiki Sloveniji. Zdravje prebivalstva odraža ekonomsko blaginjo družbe, fizične in psihosocialne pogoje življenja v državi, hkrati pa je zdravje tudi element kakovosti človeškega kapitala - ljudi kot gospodarskega vira. Največ  sredstev se namenja za urejanje sistema in podporne dejavnosti na področju zdravstvenega varstva, temu sledijo investicijska vlaganja na sekundarni in terciarni ravni, izobraževanje in usposabljanje zdravstvenih delavcev ter zdravstveno varstvo nezavarovanih in socialno ogroženih.

Politika 18 - Kultura in civilna družba
V okviru politike kultura in civilna družba se izvajajo naloge na področjih umetnosti, kulture, kulturne dediščine, medijev, slovenskega jezika, verske svobode ter kulturne raznolikosti in človekovih pravic. Več kot polovico vseh sredstev se namenja za programe v kulturi in za medije, pomemben del sredstev se namenja še za ohranjanje kulturne dediščine in za podporo nevladnim organizacijam in civilni družbi. 

Politika 19 - Izobraževanje in šport
Temeljni cilj sistema vzgoje in izobraževanja v Sloveniji je zagotavljanje optimalnega razvoja posameznika. Po ustavi je v Sloveniji osnovnošolsko izobraževanje obvezno in se financira iz javnih sredstev. Država je dolžna ustvarjati možnosti, da si državljani lahko pridobijo ustrezno izobrazbo. Polovica vseh sredstev se namenja dejavnostim osnovnega šolstva, sledijo sredstva za srednje splošno in poklicno šolstvo in za višje ter visokošolsko izobraževanje. Pomemben del sredstev se namenja tudi za državne štipendije, štipendije za nadarjene ter nagrade za trajnostni razvoj, sledi področje predšolske vzgoje, subvencioniranje prehrane učencev ter šport in rekreacija. 

Politika 20 - Socialna varnost
Socialna varnost obsega različne programe in politike, ki zagotavljajo finančno zaščito posameznikov in družin v primeru različnih življenjskih situacij, kot so bolezen, invalidnost, brezposelnost, starost in druge osebne ali družinske stiske. Največ sredstev se namenja za družinske prejemke in starševska nadomestila, sledijo denarna socialna pomoč, področje izenačevanja možnosti za invalide, dejavnost centrov za socialno delo in področje socialnega vključevanja oseb s trajnimi prirojenimi ali pridobljenimi okvarami. 

Politika 21 - Pokojninsko varstvo
Politika pokojninskega varstva zajema izdatke za pravice in prejemke, ki izhajajo iz sistema obveznega pokojninskega in invalidskega zavarovanja. Večina navedenih sredstev se financira iz blagajne pokojninskega in invalidskega zavarovanja, del sredstev pa se zagotavlja iz proračuna Republike Slovenije. 

Politika 22 - Servisiranje javnega dolga in upravljanje z denarnimi sredstvi
Politika servisiranja javnega dolga in upravljanja z denarnimi sredstvi zajema izdatke za odplačilo glavnic, obresti in stroškov, ki izhajajo iz pogodbenih določil.

Politika 23 - Intervencijski programi in obveznosti
V okviru intervencijskih programov in obveznosti se zagotavljajo sredstva za intervencijo države v nepredvidenih razmerah, ki omogočajo hitro reagiranje in uporabo proračunskih sredstev, in sredstva za nenačrtovane obveznosti države. Največ sredstev se namenja za pomoč ob naravnih nesrečah.

Politika 24 - Plačila v Evropsko unijo
Republika Slovenija ima kot članica EU obveznosti do proračuna EU. Področje proračunske porabe zajema plačila v proračun EU iz naslova tradicionalnih lastnih sredstev, davka na dodano vrednost, bruto nacionalnega dohodka, plačila iz naslova nereciklirane plastične embalaže in bruto znižanja prispevka iz naslova BND v korist nekaterih držav. 

6. SREDSTVA EVROPSKE UNIJE 

V prihodnjih letih se pričakuje rast izdatkov proračuna Republike Slovenije kot posledica izvajanja VFO 21-27 na področju kohezijske in kmetijske politike. 
V letu 2028 se prične izvajanje VFO 28-34. V okviru VFO 28–34 Evropska komisija predlaga uvedbo enotnega Nacionalnega in regionalnega partnerskega načrta, ki temelji na pristopu, usmerjenem v rezultate, po vzoru Mehanizma za okrevanje in odpornost ter Skupne kmetijske politike. Nacionalni in regionalni partnerski načrt bo združeval reforme, naložbe, politike in sklade z nacionalno ovojnico v enoten strateški okvir, s čimer naj bi se poenostavili postopki načrtovanja in izvajanja ter okrepile sinergije med različnimi področji financiranja. Izplačila sredstev bodo vezana na doseganje vnaprej določenih mejnikov in ciljev, financiranje pa naj bi potekalo prek enotnega Evropskega sklada za ekonomsko, socialno in teritorialno kohezijo, kmetijstvo in podeželje, ribištvo in pomorstvo ter blaginjo in varnost.
Evropska kohezijska politika 

Črpanje evropskih kohezijskih sredstev za programsko obdobje 2021-2027 je pripravljeno na podlagi zadnje ocene načrtovane porabe za leti 2027 in 2028. Največji delež se namenja za varovanje okolja in okolijsko infrastrukturo, za promet in prometno infrastrukturo ter za znanost in informacijsko družbo.
Slovenija je zavezana doseganju finančnih mejnikov na letni ravni. Finančni mejnik za leto 2027 znaša 541,3 milijona evrov in za leto 2028 550,1 milijona evrov. 
Evropska kmetijska politika 

Za izvajanje skupne kmetijske in ribiške politike je glavnina sredstev namenjena za ukrepe Skupnega strateškega načrta 2023-2027 in za neposredna plačila v kmetijstvu. Izvajajo se tudi ukrepi Evropskega sklada za pomorstvo, ribištvo in akvakulturo.

Mehanizem za okrevanje in odpornost

Načrt za okrevanje in odpornost (NOO) je nacionalna podlaga za koriščenje sredstev Mehanizma za okrevanje in odpornost. NOO je v zaključni fazi izvajanja (do 31. avgusta 2026, ko morajo biti zaključene vse aktivnosti za zadovoljivo izpolnitev mejnikov in ciljev). Urad za okrevanje in odpornost bo plačilo zadnjega zahtevka poslanega na EK do 30.9.2026, prejel najkasneje do 31.12.2026. Sredstva bodo še v letošnjem letu prenesena v proračun. Trenutna višina izločanja na sklad znaša 302,9 mio EUR, in bo povečana še za predviden priliv konec meseca julija v višini cca 41 mio EUR. Trenutno je skupaj izplačanih cca 1.654,3 mio EUR sredstev, do konca leta se pričakuje še izplačila v višini cca 428 mio EUR. V letih 2027 in 2028 bo potrebno z vidika proračuna RS zagotoviti sredstva za plačilo posojilnega dela NOO, kot tudi sredstva za morebitna vračila že izplačanih sredstev Evropski komisiji v primeru ugotovitev revizij v obdobju zaključevanja načrta (s strani revizijskih organov: EK, ECA, UNP, itd. se bodo revizije skladno z 12(1). členom Finančnega sporazuma lahko izvajale do 31. 12. 2031), kot tudi v okviru morebitnih razveljavitev mejnikov in ciljev.

7. POLITIKA UPRAVLJANJA DOLGA PRORAČUNA REPUBLIKE SLOVENIJE	

Ključni strateški cilji upravljanja z dolgom proračuna Republike Slovenije, ki se jim bo sledilo v proračunskih letih 2026–2027 na dolžniških kapitalskih trgih, so naslednji:

· Okrepiti ali vsaj ohraniti dosežene ugodne bonitetne ocene Republike Slovenije S&P: AA; Fitch: A+; Moody's: A2, JCR: AA in DBRS: AAL ter s tem krepiti odpornost na rast kreditnega pribitka v okolju zaostrenih geopolitičnih razmer v svetu in posledično povečane nestanovitnosti na finančnih trgih;
· Učinkovito upravljanje z ročnostnim profilom dolga z vidika razmerja med stroški financiranja in tveganjem refinanciranja dolga;
· Nadaljnja širitev in krepitev obstoječega investicijskega zaledja, tako po tipu investitorja kot geografsko, kot tudi z dodatno diverzifikacijo instrumentov financiranja;
· upravljanje z dolgom proračuna Republike Slovenije znotraj ciljnih vrednosti, sprejetih v okviru Srednjeročnega fiskalno-strukturnega načrta Republike Slovenije 2025-2028 in skladno s srednjeročno strategijo upravljanja z javnim dolgom;
· Krepitev likvidnosti evrske SLOREP krivulje donosnosti RS preko začasnih prodaj SLOREP obveznic bankam primarnim vpisnicam (REPO instrument). Tovrstna krepitev likvidnosti SLOREP obveznic deluje v smeri zniževanja potencialne likvidnostne premije pri novih izdajah obveznic RS na primarnem trgu, kar pomeni izboljševanje potenciala za doseganje boljših cenovnih pogojev za prihodnje zadolževanje RS.

Republika Slovenija je iz naslova zadolževanja za financiranje izvrševanja državnega proračuna za fiskalno leto 2026 in upravljanje z dolgom državnega proračuna do dne 30. 6. 2026 izdala 3,7 milijarde EUR dolgoročnega financiranja državnega proračuna, s tehtano povprečno obrestno mero 3,0 % in povprečno ročnostjo do dospetja 8,3 let. V kolikor upoštevamo še kratkoročno zadolževanje z zakladnimi menicami na denarnem trgu, ki bodo v stanju dolga na dan 31. 12.2026, pa je bilo zagotovljenega financiranja državnega proračuna 4 milijarde EUR.

Spodnja slika prikazuje izvršeno zadolževanje v letu 2026 skozi optiko časovnega zapadanja glavnic dolga proračuna Republike Slovenije.



Slika 2: Izvrševanje Programa financiranja glede na ročnost in instrument zadolžitve v letu 2026

* Z različnimi barvami označeni deli stolpcev po letih označujejo novo izdan dolg v proračunskem letu 2026.
Vir: Ministrstvo za finance, 14. 7. 2026

V obdobju 2027-2028 v odplačilo zapade 16 % dolga proračuna Republike Slovenije, do leta 2032 pa 51% dolga proračuna Republike Slovenije. Kot prikazuje spodnja slika, so odplačila glavnic do leta 2036 zmerno enakomerno razporejena po letih. 

Slika 3: Odplačila glavnic dolga proračuna Republike Slovenije 

















Vir: Ministrstvo za finance, 14. 7. 2026

Dolg proračuna Republike Slovenije predstavlja 93 % dolga sektorja država (ESA 2010). Pri upravljanju z dolgom proračuna Republike Slovenije se upošteva, da 16 % dolga zapade v letih 2027 in 2028 in da ta odstotek z leti narašča. Posamična proračunska leta, kjer je zapadlost glavnic večja, se pričnejo z letom 2027. Z vzdrževanjem ustrezne likvidnostne rezerve proračuna Republike Slovenije in aktivnim upravljanjem z dolgom se na najbolj učinkovit način upravlja izpostavljenost tveganju refinanciranja. Namen kombinacije obeh pristopov pri upravljanju tveganja refinanciranja je pridobiti na prožnosti pri časovnem načrtovanju izdaj obveznic še posebej z vidika zniževanja izpostavljenosti tveganju zadolževanja v tržno neugodnih razmerah.

Z vidika pripravljenosti na upravljanje z dolgom proračuna Republike Slovenije se redno izračunavajo učinki potencialnega predčasnega refinanciranja/odkupov/zamenjav obstoječega dolga. Predpogoj za izvedbo transakcij upravljanja z dolgom je nenegativna neto sedanja vrednost takšne transakcije. Transakcije upravljanja z dolgom so zato odvisne od vsakokratnih tržnih razmer in predvsem interesa imetnikov obveznic in s tem povezane premije za odkup, saj Republika Slovenija obveznice odkupuje na sekundarnem trgu. Za Republiko Slovenijo so sprejemljive le tiste ponudbe imetnikov, ki prinašajo nenegativne učinke za državni proračun Republike Slovenije. Pristop k izvrševanju zadolževanja proračuna Republike Slovenije ostaja konservativen s stabilizacijskim učinkom, s poudarkom na sprejemanju odločitev v luči varnosti in likvidnosti.

Ministrstvo za finance RS načrtuje zniževanje dolga državnega proračuna v razmerju do BDP po metodologiji ESA 2010, skladno z novimi fiskalnimi pravili na EU ravni, tj. v okviru sprejetega Srednjeročnega fiskalno-strukturnega načrta 2025-2028, si sicer zadeva celoten dolg sektorja države. Zniževanje dolga državnega proračuna v razmerju do BDP je načrtovano predvsem preko konsistentnega izboljševanja primarnega salda, nominalne rasti BDP in koriščenja likvidnih rezerv državnega proračuna Republike Slovenije. Dolg sektorja država se bo v srednjeročnem obdobju zniževal skladno s pravilom EU o zmanjševanju dolga, ki zahteva njegovo znižanje za Slovenijo najmanj za 0,5 odstotne točke BDP na leto.

EUR (m)

